ZMLUVA 
uzavretá podľa § 262  Obchodného zákonníka za účelom poskytnutia služieb pod názvom: 
„Deratizácia zberných miest komunálneho odpadu (stanovištia kontajnerov) a verejného priestranstva v ich bezprostrednom okolí na území mesta Košice“

1. Objednávateľ:		Mesto Košice
sídlo:				Trieda SNP 48/A, 040 11 Košice
v zastúpení :			Ing. Jaroslav Polaček,  primátor 
IČO :				00691135
IČ DPH:			SK2021186904
Bankové spojenie:		Prima banka Slovensko, a.s.
Číslo účtu:			SK03 5 600 0000 0004 4248 6001 
ďalej len „objednávateľ“ 

a

2. Poskytovateľ služby:		
Sídlo:	    				
v zastúpení:			
IČO:				
IČ DPH:			
Bankové spojenie:		
Číslo účtu:			
ďalej len „poskytovateľ“ 

ďalej len „zmluvné strany“, uzatvárajú zmluvu v nasledovnom znení:

 I.
Predmet zmluvy

1.	Predmetom zmluvy je poskytnutie služieb podľa zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov, v znení neskorších predpisov za účelom zamedzenia vzniku, šírenia a obmedzenia výskytu  prenosných ochorení, dezinfekciou a reguláciou živočíšnych škodcov prostredníctvom deratizácie zberných miest komunálneho odpadu a verejného priestranstva v ich blízkom okolí na území mesta Košice na obdobie 2 rokov.

II.
Miesto plnenia, rozsah plnenia a čas plnenia

1.	Predmet zmluvy bude vykonávaný na cca 1 505 stanovištiach zberných nádob na odpad na verejných priestranstvách a verejného priestranstva v ich bezprostrednom okolí vo vzdialenosti cca 5 m, pomocou uzamykateľných staničiek s počtom v priemere 2 ks na stanovište naplnenými minimálne 200 g voskovou návnadou, vhodnou do vonkajšieho prostredia a kanalizácie, podľa zoznamu ulíc a stanovíšť v meste Košice, ktorý tvorí prílohu č.1 zmluvy. Príloha č.1 bude aktualizovaná počas roka t. j.  pri ohlásení termínu začatia realizácie deratizačných prác objednávateľom. 
2.	Poskytovateľ bude deratizáciu pre mesto Košice vykonávať počas 2 rokov, v období rokov 2020-2021.
3.	Deratizácia sa uskutočňuje v období 2 rokov obvykle v štyroch po sebe nasledujúcich deratizačných obdobiach a to :
a)	2 x Jarný termín s časovým predpokladom v mesiacoch marec až apríl počas,
b)	2x Jesenný termín s časovým predpokladom v mesiacoch október až november.

4.	Začiatok plnenia zmluvných podmienok poskytovateľom služby bude požadovaný objednávateľom písomnou formou, kde budú spresnené termíny realizácie predmetu zmluvy t.j. termín začatia a ukončenia deratizačných prác.

III.
Spôsob plnenia

1.	Poskytovateľ predmet zmluvy zabezpečí vo vlastnom mene a na svoju zodpovednosť vrátane všetkého potrebného materiálu a pomôcok.
2.	Na základe písomného oznámenia objednávateľa o určení termínov plnenia predmetu zmluvy je poskytovateľ povinný predložiť objednávateľovi do troch dní od doručenia tohto oznámenia:
a)	harmonogram prieskumu
b)	harmonogram prác deratizácie s obsahom jednotlivých etáp harmonogramu, čas a dátum výkonu služby rozdelených podľa ulíc a mestských častí na základe prílohy č. 1
3.	O vykonaní deratizácie musí poskytovateľ viesť záznamy. 
4.	Predmet zmluvy v danom časovom období bude poskytovateľ plniť s nasledovným postupom: 
a) prieskum:
-	zistenie miesta, zdroja, druhu a približného počtu výskytu živočíšnych škodcov,
-	na základe zhodnotenia prieskumu, vypracovanie plánu rozloženia nástrah a navrhnutie účinných návnad na použitie, ktoré sú registrované a schválené Ministerstvom hospodárstva SR, Centrom pre chemické látky a prípravky.
b) deratizácia:
-	mechanická očista priestorov,
-	dodanie a uloženie nástrah s návnadami do 14 dní (podľa harmonogramu prác) na verejných priestranstvách (stanovíšť kontajnerov). Použiť uzamykateľné staničky v priemere 2 ks na jedno stanovište kontajnerov t.j. 1505 x 2 = min 3010 ks na jedno deratizačné obdobie t.j. podľa veľkosti stanovištia - min 1 až max 3 ks. Každá musí byť označená výstražným nápisom alebo symbolom nástraha, názvom použitého prípravku a názvom firmy poskytovateľa služby. Použiť certifikované prípravky pre daný rok na báze voskových blokov o hmotnosti 200 g, ktoré sú vhodné do vonkajšieho prostredia a kanalizácie. Prípravky musia spĺňať požiadavku na bezpečnosť a ochranu zdravia - špecifikácia účinnej látky v jednotlivých prípravkoch a ochrana pred nežiaducimi účinkami v prípade požitia človekom alebo spoločenských zvierat (pes, mačka), musia tiež zohľadňovať vplyv na jednotlivé zložky životného prostredia,   
-	zabezpečovať monitoring v priebehu 7 dní t.j. dopĺňať chýbajúce uzamykateľné staničky (nástrah), chýbajúci materiál do staničiek (návnad) a zber uhynutých jedincov od ich uloženia.
-	po 7 dňoch monitoringu zabezpečiť zber použitých uzamykateľných staničiek, neskonzumovaných návnad hlodavcami a uhynutých jedincov po ukončení deratizácie do 14 dní. 
-	vyhodnotenie účinnosti deratizácie.
c)	kontrola 
5.	Poskytovateľ je povinný objednávateľovi oznámiť telefonicky alebo elektronickou formou miesto a čas začatia výkonu služby určeného objednávateľom každý deň v čase plnenia predmetu zmluvy. Poskytovateľ všetky ním vyhotovené podklady musí predložiť objednávateľovi najneskôr v termíne pred fakturáciou alebo skôr, na základe požiadania.
6.	Ukončenie služieb v danom časovom období (jarnom alebo jesennom) oznámi poskytovateľ objednávateľovi bez zbytočného odkladu písomnou formou. 

IV.
Práva a povinnosti

1.	Poskytovateľ zodpovedá za odborné vykonanie predmetu zmluvy a za dodržiavanie bezpečnostných predpisov pri realizácií predmetu zmluvy.
2.	Poskytovateľ je povinný predmet zmluvy  plniť podľa platných právnych predpisov, hlavne podľa technologických predpisov, právnych predpisov o veterinárnej starostlivosti a starostlivosti o zdravie ľudí, ako aj podľa noriem a smerníc pre hygienu, schválených veterinárnou a hygienickou službou, podľa zákona o odpadoch a pod.
3.	Poskytovateľ je povinný použiť iba také prostriedky na návnady, ktoré sú schválené Ministerstvom hospodárstva SR, Centrom pre chemické látky a prípravky, o čom predloží doklad pri predložení harmonogramu prieskumu.
4.	Poskytovateľ je povinný plniť predmet zmluvy tak, aby právnické a fyzické  osoby vo svojej činnosti boli obmedzované iba v najnevyhnutnejšom rozsahu, rešpektujúc pritom všetky technické a bezpečnostné predpisy upravujúce podmienky, za akých je možné predmet zmluvy vykonať.
5.	Objednávateľ má právo kontrolovať plnenie predmetu zmluvy.
6.	V prípade výskytu hlodavcov po vykonaní diela v záručnej dobe, poskytovateľ sa zaväzuje vykonať deratizačné služby v mieste výskytu hlodavcov do 24 hodín od nahlásenia bezodplatne.
7.	Poskytovateľ zodpovedá  za vykonané služby 6 týždňov po ukončení deratizácie.
8.	Poskytovateľ  je povinný bez požiadania Objednávateľa bezodkladne po nástupe na plnenie predmetu zmluvy v zmysle § 7b ods. 6 zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v nevyhnutnom rozsahu predložiť  doklady a osobné údaje fyzických (právnických) osôb, prostredníctvom ktorých bude poskytovať službu. Predložené doklady  musia preukazovať, že uvedené fyzické osoby majú s ním uzatvorený pracovnoprávny vzťah, prípadne, že poskytujú pre neho služby v subdodávke (SZČO, právnické osoby).  Uvedená povinnosť je platná počas celého obdobia plnenia predmetu zmluvy, teda vždy, keď dôjde k nástupu novej fyzickej alebo právnickej osoby. Poskytovateľ zodpovedá Objednávateľovi za škodu spôsobenú nelegálnym zamestnávaním. Zmluvné strany sa dohodli, že pri podpise zmluvy Poskytovateľ predloží čestné vyhlásenie Objednávateľovi, že zabezpečí dodržanie zákona č. 82/2005 Z. z.. Nedodržanie tejto požiadavky sa považuje za podstatné porušenie zmluvy.

V.
Cena a platobné podmienky
1.	Cena za predmet zmluvy je:
Cena za prieskum (4x)			........................ €
Cena za 12040 ks uzamykateľných staničiek .........................€
Cena za monitoring a ostatné činnosti (4x)	........................ €
Cena spolu bez DPH				........................ €			  
Cena celkom s DPH (... %)			 ....................... €		            		 
2.	V prípade, že poskytovateľ nie je platcom DPH a počas plnenia zmluvy sa stane platcom DPH, dohodnutú cenu nebude meniť a nevyfakturovanú cenu zníži o výšku sadzby DPH.
3.	V cene sú zahrnuté všetky služby podľa čl. III.  zmluvy pre celé časové obdobie t.j. 2 roky (jarné a jesenné počas dvoch rokov) a podľa minimálneho požadovaného počtu  uzamykateľných staničiek. 
4.	Cena za jedno časové obdobie  to  jest “ jar“ je cca 1/4 z dohodnutej ceny čiastkovej za 2 roky. 
5.	V prípade, že bude potrebné navýšiť počet uzamykateľných staničiek, je potrebný súhlas objednávateľa s takýmto navýšením.
6.	Poskytovateľ je oprávnený vystaviť faktúru na základe poskytnutých služieb v danom  kalendárnom roku, zvlášť pre jarné časové obdobie a zvlášť pre jesenné časové obdobie.
7.	Faktúra musí obsahovať všetky náležitosti v zmysle platných právnych predpisov. V prípade, že faktúra nebude obsahovať príslušné náležitosti, objednávateľ vráti faktúru poskytovateľovi na doplnenie. Lehota splatnosti v takom prípade začne plynúť až dňom jej ďalšieho doručenia doplnenej faktúry.
8.	Prílohou faktúry musí byť dodací list podpísaný poskytovateľom a objednávateľom s podrobnou špecifikáciou podľa čl. III  zmluvy ( kartou bezpečnostných údajov použitých prípravkov,  protokolom o vykonaní prác s vyhodnotením účinnosti deratizácie).
9.	Doba splatnosti faktúry je 30 dní od jej doručenia objednávateľovi.

VI. 
Trvanie a ukončenie  zmluvy

1.	Zmluva nadobúda platnosť dňom jej podpísania oboma zmluvnými stranami. Zmluva zaniká po splnení predmetu zmluvy, najneskôr 31.12.2021.

  2.   Zmluvné strany sa dohodli, že zmluva zaniká :
a)	písomnou dohodou zmluvných strán ku ktorémukoľvek dňu,
b)	výpoveďou zmluvných strán s 1-mesačnou výpovednou lehotou, ktorá začína plynúť prvým dňom nasledujúceho mesiaca po doručení výpovede,
c)	písomným odstúpením objednávateľa v prípade porušenia ustanovení uvedených v článku III. a IV tejto zmluvy.

VII.
Záverečné ustanovenia

1.	Zmluvou neupravené právne vzťahy  medzi  účastníkmi  zmluvy sa riadia Obchodným zákonníkom a všeobecne záväznými právnymi predpismi platnými v SR.
2.	Zmluvu je možné meniť len písomnou formou očíslovaným dodatkom, so súhlasom oboch zmluvných strán.
3.	Neoddeliteľnou súčasťou zmluvy je príloha č. 1 – zoznam stanovíšť zberných nádob na odpad  mesta Košice podľa čl. II. zmluvy.
4.	Zmluva je vyhotovená v 4 rovnopisoch, z ktorých každá strana zmluvy dostane po dve vyhotovenia.
5.	Zmluva je účinná dňom nasledujúcim po dni jej zverejnenia na webovom sídle mesta Košice (www.kosice.sk).
6.	Zmluvné strany prehlasujú, že si zmluvu prečítali, jej zneniu porozumeli, že nebola uzatvorená v tiesni za nápadne nevýhodných podmienok a zodpovedá ich slobodnej vôli.
7.	Zmluvné strany sú povinné dodržiavať príslušné ustanovenia Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a zákona NR SR č. 18/2018 Z. z. o ochrane osobných údajov.  
8.	Poskytovateľ podpisom tejto zmluvy prehlasuje, že bol oboznámený s informáciami podľa článku 13 Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov zverejnenými na webovom sídle mesta Košice www.kosice.sk.

V Košiciach, dňa.............................			V Košiciach, dňa ..............................

Poskytovateľ:						Objednávateľ:

     	Ing. Jaroslav Polaček
.....................................................	 primátor